  Виталий Пронин Ижысь Мусалимовъёслэн семьязы20-тӥ пӧсьтолэзе 65 арессэ пусйиз Николай Мусалимов.Николай Николаевичен тодматыны курадӟонэз ӧвӧл - элькунамы сое ваньмыз тодо. Трос аръёс ӵоже со нырысетӥ президентлэн Александр Волковлэн «бур киыз» вал - солэн юрттӥсез луыса ужаз, бӧрысьгес нациосын ужан политикая министр, Кун Думалэн депутатэз, «Удмурт Кенеш» огазеяськонлэн президентэз, Удмуртиысь Правительстволэн Тӧроезлэн воштӥсез вал.Али пенсиын ни, но тэк улонэз уг вала - кылем арын Ижын кылдытӥз Сьӧлта землячество. Но адямилэн, ужез сяна, вань ук аслаз улонэз но! Кыӵе меда со дораз?Кузпалэныз Ангелина Петровнаен соос 36 ар ӵоже уло ни. Будэтӥзы ныл но пи. Ольга ужа Кун Кенешысь ялан ужась комиссилэн кивалтӥсезлэн Татьяна Ишматовалэн юрттӥсез луыса, Олег улэ Москваын, спорт удысын тырше.- Папае мукет атайёслэсь маин ке висъяське шуыса, мон валай ай, бадӟым классъёсын дышетскыкум гинэ, - шуэ Ольга нылыз. - Со туж огшоры, лякыт, ноку кесяськемзэ, керетэмзэ кылэме ӧвӧл. Со котьку котькинэн лачмыт вераське.Пичи дырысь тужгес но шуныт тодэ ваёнэ, дыр, кызьы со мынэсьтым, 3-4 аресъем нылашлэсь, йырсиме пунылӥз, чебер дэремме дӥсяны лэзьылӥз. Мамамы соку нылпи садын тырше вал, уж дуре туж вазь кошкылӥз, соин монэ садике папа нуллӥз.Нош бӧрысь мон сое дорысь ӧй адӟылы ни, шуыны луоз, - Александр Волков бордын ужаны кутскемез бере доре ӧз сюрылы: вазь кошке, бер вуэ. Шутэтскон нуналъёсы но кысказы. Ма, выпускной ӝытам но мыныны ӧз пӧрмыты. Но нокыӵе кӧтӝоже ӧвӧл, папа мон понна котьку вал туж бадӟым авторитет.Ноку ӧз косъяськылы ке но, тыршиськом вал ваньзэ лэсьтыны, солы мед яралоз шуыса. Вынме кыскиз спортэ. Ваньмыкуз ӵошен стадионэ футболэн шудыны ветлылӥзы. Ма, котыр ласянь адӟем карылӥм, шуыны луоз, - кыкмы ик соя УдГУ-ысь историяя факультетын дышетским (отын ик дышетскизы папалэн вынъёсыз Валерий но Владимир).Огласянь, фамилиед тодмо ке, секыт - тонэ ялан ӵыжы-выжыеныд ӵошато. Адямиос малпало, тодмо адямилэн пиналызлы капчи, но мыным озьы уг поты. Одӥгаз ужам, кылсярысь, ялан пыкылэмзы потэ вал, монэ «блатъя» кутӥзы шуыса, нош вакансилы конкурсэ ваньмыныз оградын пыриськемме малы ке синйылтэмзы ӧз потылы.Со гинэ ӧвӧл: куке Николай Николаевич 2014-тӥ арын шуг учыре сюриз (партия кужмысь каремъя мандатсэ со мукет муртлы сётоно луиз), мон шӧдӥ, кызьы тыбыр сьӧрам шыпырто, висъяны туртто - одӥг пол планёрка дыръя ик кивалтӥсе шуэ: Мусалимова, тон мын, ужа, мукетъёсыныз вераськом на...Сыӵе дыръя, конешно, вӧсь, но мон валалляй, макем секыт папалы, соин быдэс семьяен ялан бордаз луыны тыршим. Со, конешно, ноку куректэмзэ ӧй верасал, но туала вакытэ номыре уд ваты - ивор ӝог вӧлме.- Мон но иворъёсты, остановкаын сылыкум, калыклэсь тодылӥ, - тодаз вае кузпалыз Ангелина Петровна. - Николай Николаевич трос вераськись ӧвӧл, ӟечсэ вералоз ик ай, нош уродзэ - ноку но! Азьвыл куатаськисько вал, собере дыши. Озьы кулэ бере, мед.Коляез туж яратылӥз анае. Ма, кызьы сое уд яраты: ужась, лачмыт, уг юы, уг кыскы... Пинал дыръямы доре бен ӧз шедьылы, пиналъёсты огнам будэтӥ, шуыны луоз. Но хозяйствоя кызьы ке со ваньзэ ачиз ик вуттӥськылӥз, ачиз ик корка но пуктӥз, али но весь маке лэсьтӥське, тэк пуконэз уг вала. Огласянь, мон востэм ӧвӧл кадь, но одӥг ужез но, солы вератэк, ӧй кутскылы, котьма учыръя берпуметӥ кылзэ Николай Николаевич вералляз.Али дырыз тросгес ни кадь, но озьы но уг ваньмылы: весь бакчаын ужа, корка ик уг пыра кадь. Ӧжытак шокчиськон вакыт сюре ке, пӧраське. Оломар но дауртэ: шурпа но, зарезь чорыгъёслэсь йӧспӧртэм шыд но пӧзьтэ.Ваньзэ ачиз Интернетысь бугыръя. Нош ӝытъёссэ весь гожъяське. Тодэ ваёнъёсыз, дыр, малпасько. Братъёсыныз пумисько ке, весь вордскем гуртсэс тодазы ваё, со кемалась быремын ни ке но. Туэ гуртоосынызы пумиськон но радъязы, туж шулдыр, мыло-кыдо ортчиз.Нокин но уз вера, дыр, Николай Николаевичлэсь урод сямъёссэ, малы ке шуоно солэн соос ӧвӧл! Ноку уз вылтӥяськы. Кин ке, вылӥе сюрыса, соку ик ачиз сярысь сюлмаськыны турттэ, нош со - нырысь калыклы, собере ини семьяезлы. Али но, кыӵе ке ужрадъёс ортчытэ ке, аслэсьтыз уксёзэ сётэ.Кӧня ке ар талэсь азьло паймытӥз музей кылдытэменыз - ваньзэ ас киыныз, специалистъёсты кыскатэк, лэсьтӥз! Мон чиньыме но ӧй йӧттылы, нырысь-валысь ӧй но оскылы кадь, йӧскадь пӧрмоз шуыса, нош табере ваньмыз паймыса кошко - кытысь солэн сомында чиданэз, быгатонэз - отын сомында материал, ваньмыз со туж валаса радъямын.Кивалтэтын ужакуз, тросэз паймылӥзы, малы мон, мукет кузё кышноос сямен, дорын уг пукиськы. Нош мыным картэ ӧз но ӵектылы кадь дорын пукыны... Ачиз ужась бере, ваньмыз мед тыршозы кадь потылӥз, дыр. Кун Думаын ужакуз гинэ, Москвае ӧте вал, но мон отын 2 арня сяна ӧй чида.- Москва ӧз яра?- Москва яраз, ӵош улыса, картме ӧй адӟылы - Ижын сямен ик, весь ужын вал...* * *«Удмурт дунне» газет но Сьӧлта землячество ӟечкылало Николай Николаевичез вордскем нуналэныз! Тазалык тӥледлы! Ужан дартты ноку медаз сӥя, выль мытэм ужды шумпотон но пайда мед ваёз. Калык мед гажалоз, семьяды мед яратоз!Зинаида Рябинина  